San Tomasen kristauak

San Tomasen kristauak, nasrani ere deituak, Indiako Kerala estatuko kristau komunitateko kideak dira. Tradizionalki, I. mendeko Tomas apostoluaren ebanjelizatze jarduerara jotzen dute beren jatorria, eta, beraz, munduko kristau komunitate zaharrenetakotzat hartzen dira.

 Tradizioa 
Gaur egungo San Tomasen kristauen hainbat adarren tradizioak Jesusen 12 jarraitzaileetako bat zen San Tomas Muzirisko (gaur egungo Kodungallur, Kerala) antzinako portura 52. urtean iritsi zela aipatzen du. Tradizio honen arabera, Tomas apostoluak brahman kastako 32 familia kristautasunera konbertitu zituen eta Ezharappallikal (Zazpi Eliza eta Erdi) bezala ezagutzen diren komunitateak sortu zituen: Kodungallur, Kollam, Niranam, Nilackal (Chayal), Kokkamangalam, Kottakkayal (Paravoor), Palayoor (Chattukulangara) eta Thiruvithamkode (eliza erdia).

Apostoluak Indian egindako bidaiari buruzko iturririk zaharrenak Tomasen Eginak du izena. Ziurrenik III. mendearen hasieran idatzi zen, ustez Edesan. Testu horren 17. kapituluak Tomasek Indiako iparraldean Gondofares erregeari egindako bisita deskribatzen du. 1872an aurkitu zen Gondofares benetan existitu zela, eta 21 eta 47 urteen artean errege izan zela. Egileak Indiari buruzko datu historiko fidagarriak erabili izan ditzake; hala ere, horrek ez du apostoluaren ustezko bidaiaren historikotasunaren frogarik osatzen. Beste iturri historiko bat Thomma Parvam () da.

IV. mendeko hainbat idazlek ere aipatzen dute Tomasek Indian egindako bidaia, besteak beste, Anbrosio Milangoak, Gregorio Nazianzokoak, Jeronimo Estridongoak eta Efraim Siriakoak. Eusebio Zesareakoak idatzi zuen bere irakasle Pantenok Indiako kristau komunitate bat bisitatu zuela bigarren mendearen amaieran.

Ez dago Tomas apostoluaren garaiko iturririk Indiara joan zela frogatzen duenik, baina garai hartako judu batek bidaia hori egitea posible zen. Malabar kostako Kochi portu-hirian jada bizi ziren juduak ordurako.

 Historia 
Historikoki, San Tomasen kristau komunitatea Ekialdeko Elizaren parte zen, eta eliza hori Pertsian zentratuta zegoen. IV. mendearen hasieratik, Ekialdeko Elizako Patriarkak Indiako komunitateei kleroa, testu sakratuak eta azpiegitura eliztarrak bidaltzen zizkien. VIII. menderako, Indiako Eliza Probintzia antolatu zen, apezpikuek eta artzadiakono hereditario batek zuzendutakoa.

XVI. mendean, San Tomasen kristau komunitatea zatitu egin zen katolikoen eta Malankarako Elizaren artean. San Tomasen kristauen zati katolikoa Egoitza Santuarekin bat eginda dago. Honen barruan daude Siro-malabar Eliza Katolikoa eta Siro-malankar Eliza Katolikoa.

 Erreferentziak 

 Kanpo estekak 

Kategoria:Kristautasuna Indian
Kategoria:Erlijioa Keralan